賦得南山行送馮中允之辛谷冶按獄
作者：王禹偁
朝代：宋

paragraphs: 商山三月花如火，草樹青葱雨初過。
柳條漸軟蝶雙飛，桑葉尚多蠶一卧。
薄情野水流不迴，無力春雲慵欲墮。
團團榆莢是誰拋，漠漠游絲向人嚲。
可憐花木間嵐光，花前正好飛觥觴。
馮君夙駕一何速，捧檄銀坑按辛谷。
轉輸昨日又移文，小甿訴牒何紛紜。
見說南山六百里，跙盡馬蹄摧屐齒。
是何屈于不知己，衝斗太阿教補履。
龍無尺水且蟠泥，驥困鹽車但垂耳。
片言折獄亦胡爲，必也無訟方君子。
吾徒事業本稽古，得行其志當刑措。
畫衣畫地免煩苛，抵璧捐金返淳素。
未行此道且營營，營營爲祿聊代耕。
殘春小別不足念，爲君高唱南山行。
南山一月期迴首，莫訴臨歧數巵酒。